LC Tuusula 60 vuotta

Lions Club Tuusula, Tuusulan ensimmäinen Lions-klubi, perustettiin 26.11.1957. Järvenpäässä aiemmin samana vuonna aloittanut klubi oli kutsunut jäsenekseen tuusulalaisen rakennusmestarin Urho Ekströmin. Lions aatteen vieminen Tuusulaan sai näin alkunsa, ja järvenpääläisten toimiessa Tuusulan klubin kummina sai aate jalansijansa myös Tuusulaan.

Perustajajäsenet olivat tuusulalaisia vaikuttajia, monet heistä joko kunnan tai seurakunnan palveluksessa olevia, ja vuosien kuluessa myös varuskunnassa työtätekevien rooli oli merkittävä. Tämä vahvana alkanut yhteistyö on jatkunut ja on voimissaan tänäänkin. Yhteistyön muodot ovat vuosien kuluessa saaneet eri vivahteita, ja näin lionit paikallisena kolmannen sektorin toimijana ovat vakiinnuttaneet paikkansa tuusulalaisten kuntalaisten hyvinvoinnin ylläpitämisessä.

Juhlapäivän aamuna kokoontuivat klubilaiset Paijalan hautausmaalle muistamaan viimeisen kymmenen vuoden aikana poisnukkuneita jäseniään. Kynttilätervehdykset hautakummuilla osoittavat liekkinsä lämmöllä sitä yhteenkuuluvaisuutta, joka lionien keskuudessa vallitsee myös yli kuoleman rajan.

Juhlivaa klubia onnittelevien vastaanotto sekä juhlavuoden avustusten saajat kokoontuivat Gustavelundiin puoliltapäivin. Klubipresidentti Ari Mårtensson suoritti avustusten jaon. 60 toimintavuoden aikana luovutettujen avustusten kokonaismäärä on yli 500,000 euroa. Merkittävimpinä avustuskohteina ovat olleet eteläisen Tuusulan koululaiset ja nuorten harrastustoiminnat. Tilaisuuteen vieraaksi oli kutsuttu tuusulalaislähtöinen tietoturva-asiantuntija Mikko Hyppönen, joka kertoi omasta Lions nuorisovaihtokokemuksestaan 30 vuotta aiemmin. Oregoniin Yhdysvaltoihin lähti ujo poika, ja sieltä palasi itsevarma ja kielitaitoinen nuori mies.

Iltajuhla Gustavelundissa kokosi yhteen klubin jäsenet puolisoineen. Kunniavieraina tilaisuuteen osallistuivat Lions-liiton puheenjohtaja Erkki Honkala ja piirikuvernööri Jami Virta puolisoineen. 60 vuotta jatkunutta yhteistyökumppanuutta, Tuusulan seurakuntaa, edusti kirkkoherra Ulla Rosenqvist puolisoineen.

Juhlaillan isäntä, klubipresidentti Ari Mårtensson, tarjosi osallistujille kuvakavalkaadin lions muistoja viimeisen kymmenen vuoden tapahtumista. Lion Matti Kulmala toimi elävänä muistelijana. Matin yli 40 vuotta jatkunut 100 prosenttinen lionsura palkittiinkin juhlaillallisella korkealla kotimaisella huomionosoituksella, kolmen ruusukkeen Lions ansiomerkillä. Merkin luovutti liiton puheenjohtaja Erkki Honkala.

Juhlapuheessaan Erkki Honkala korosti lionstoiminnan paikallista merkittävyyttä isänmaalisena järjestönä. Vapaaehtoistyöllä ja merkittävänä kolmannen sektorin vaikuttajina ovat Tuusulan lionit vakiinnuttaneet asemansa yhteiskunnassa.

Tuusulalainen taiteilija ja näytelmäkirjailija Heikki Lund johdatteli kuulijat Jean Sibeliuksen ja Eino Leinon kohtaamisiin ja itsenäisyyden alkupäiviin. Tilaisuus sai arvoisansa päätöksen Eino Leinon laulun Lapin kesä myötä.